[Innocentius Episcopus servus servorum Dei, dilectis filiis Præcentori sancti Ioannis, et Obedientiario Sancti Iusti Lugdunens. salutem et Apostolicam benedictionem. Transmissa nobis dilecti filii Abbatis Monasterii Cluniacensis petitio continebat, quod bonæ memoriæ Hugo Episcopus Lingonensis quandam deposuit pecuniæ quantitatem penes Petrum de sancto Hyppolito Canonicum Lingonensem ad præfatum Monasterium, cujus idem Episcopus Abbas fuerat, pertinentem. Quare nobis supplicavit instanter ut pecuniam ipsam sibi restitui faceremus. Quocirca discretioni vestræ per Apostolica scripta mandamus quatinus, si est ita, prædictum Canonicum attentius moneatis et inducatis, ut eidem Abbati submoto cujuslibet difficultatis dispendio pecuniam exhibeat memoratam; ipsumque ad id, si necesse fuerit, per Censuram Ecclesiasticam appellatione remota, justitia mediante cogatis, nonobstante constitutione de duabus Dietis edita in Concilio Generali. Datum Perusii VII. Idus Iulii. Pontificatus nostri anno X.]